1.

suosittaa neuvostolle, että se a) vahvistaa horjumattoman sitoutumisensa Pekingin toimintaohjelmaan ja sen tarkistuskonferensseihin sekä niissä esitettyihin erilaisiin toimiin sukupuolten tasa-arvon aikaansaamiseksi, b) korostaa 14.–25. maaliskuuta 2022 pidettävän naisten asemaa käsittelevän YK:n toimikunnan 66. istunnon myönteisten tulosten merkitystä muun muassa siten, että hyväksytään tulevaisuuteen suuntautuvia ja tavoitteellisia sitoumuksia, jotka esitetään poliittisessa julistuksessa, c) varmistaa, että parlamentti ja sen naisten oikeuksien ja sukupuolten tasa-arvon valiokunta osallistuvat kaikilta osin päätöksentekoprosessiin, joka koskee EU:n kantaa naisten asemaa käsittelevän YK:n toimikunnan 66. istunnossa ja että niillä on riittävät tiedot ja mahdollisuus tutustua EU:n kantaa koskevaan asiakirjaan ennen neuvotteluja, d) varmistaa, että EU osoittaa vahvaa johtajuutta ja omaksuu yhtenäisen kannan naisten vaikutusmahdollisuuksien lisäämisen ja sukupuolten tasa-arvon saavuttamisen merkitykseen ilmastonmuutoksen torjunnassa, ja tuomitaan painokkaasti ja yksiselitteisesti kaikki sukupuolten tasa-arvoa heikentävät toimet tai toimet, jotka heikentävät naisten oikeuksia. itsenäisyyttä ja emansipaatiota millä tahansa alalla, e) ilmaisee vahvan tukensa YK:n tasa-arvojärjestön työlle, sillä se on keskeinen toimija YK:n järjestelmässä naisten oikeuksien edistämiseksi ja kaikkien asianomaisten sidosryhmien kokoamiseksi yhteen niin, että saadaan aikaan muutos toimintapolitiikassa ja voidaan koordinoida toimia, kehottaa kaikkia YK:n jäsenvaltioita ja EU:ta varmistamaan YK:n tasa-arvojärjestön riittävän rahoituksen, f) uudistaa sukupuolten tasa-arvoa ja kaikkien naisten ja tyttöjen vaikutusvallan lisäämistä koskevat sitoumukset, jotka on tehty asiaa käsitelleissä YK:n huippukokouksissa ja konferensseissa, mukaan lukien kansainvälinen väestö- ja kehityskonferenssi ja sen toimintaohjelma sekä sen tarkistamista koskevat lopulliset asiakirjat, g) ottaa huomioon, että ilmastonmuutos, ympäristön tilan heikkeneminen ja ympäristökatastrofit, kuten ekosysteemien ja keskeisten luonnonvarojen häviäminen ja aliravitsemus, sekä hengityselinsairaudet ja veteen liittyvät ja vektorivälitteiset taudit vaikuttavat suhteettoman paljon naisiin heidän kaikessa moninaisuudessaan, erityisesti alkuperäiskansoihin ja muiden luonnonvaroista riippuvaisten yhteisöjen jäseniin, h) panee merkille covid-19-pandemian vaikutukset sukupuolitietoisiin ilmastotoimiin ja varmistaa, että kaikissa ilmastopolitiikoissa ja -ohjelmissa otetaan huomioon nämä vaikutukset ja pyritään vahvistamaan naisten selviytymis- ja sopeutumiskykyä, i) vahvistaa uudelleen tavoitteensa tukea ja kehittää uudistettua viisivuotista toimintasuunnitelmaa sukupuolten tasa-arvon edistämisestä, josta sovittiin COP25-kokouksessa sukupuolten tasa-arvon edistämiseksi UNFCCC-prosessissa, ja näyttää esimerkkiä sitoutumalla sukupuolten tasapuoliseen edustukseen UNFCCC:n valtuuskunnissa, j) korostaa, että naiset ja tytöt eivät ole vain ilmastonmuutoksen uhreja, vaan he ovat myös voimakkaita muutostekijöitä ilmastosiirtymässä; sitoutuu siihen, että naiset kaikessa moninaisuudessaan osallistuvat mielekkäällä tavalla ja tasa-arvoisesti päätöksentekoelimiin kaikilla tasoilla ilmastopolitiikan ja -toimien alalla sekä konfliktien jälkeisten ongelmien ratkaisuun; varmistaa, että naiset osallistuvat tasavertaisesti kunnianhimoisten ja paikalliselle tasolle sovitettujen valmius-, hillitsemis- ja sopeutumisohjelmien suunnitteluun ja täytäntöönpanoon, minkä avulla taataan sukupuolijärjestystä muuttavat tehokkaat ilmastotoimet, katastrofiriskien vähentäminen ja luonnonvarojen osallistava ja kestävä hoito; edistää kansalaisyhteiskunnan, naisjärjestöjen ja marginalisoituneiden ryhmien laajaa ja mielekästä osallistumista päätöksentekoon kaikilla tasoilla; tukee nuorten ja erityisesti nuorten naisten osallistumista, k) ryhtyy välittömiin toimiin ilmastonmuutoksen torjumiseksi, jotta estetään se, että ihmiset joutuvat jättämään kotinsa ja yhteisönsä, ja torjutaan näin ilmastosta johtuvaa pakkomuuttoa, joka on kasvava ilmiö, l) kannattaa ja tukee ilmastonmuutoksen ja ympäristökatastrofien vuoksi vaarassa olevien naisten suojelua etenkin pakkomuutolta, köyhyydeltä, ihmiskaupalta, sukupuolistuneelta väkivallalta ja puutteelliselta ruokaturvalta, sekä heidän toimeentuloonsa kohdistuvilta uhkilta ja ryhtyy konkreettisiin toimiin asian suhteen, varmistaa, että peruspalvelut ja riittävät ja saavutettavat sanitaatiopalvelut ovat heidän saatavillaan, ja suojelee heidän fyysistä ja henkistä terveyttään, seksuaali- ja lisääntymisterveys ja -oikeudet mukaan luettuina, m) vahvistaa sitoumustaan torjua sukupuolistunutta väkivaltaa sen kaikissa muodoissa, erityisesti kun otetaan huomioon niiden naisten lisääntynyt riski, joihin ilmastonmuutos vaikuttaa; vahvistaa ennaltaehkäiseviä toimenpiteitä ja varmistaa uhreille annettavan tuen, jotta vältetään toissijaista uhriksi joutumista; sitoutuu edelleen osana alueellista ja kansainvälistä kumppanuutta auttamaan sukupuolistuneen väkivallan torjunnan ohjaamisessa ja rahoittamisessa, n) käsittelee erityisesti ilmastonmuutoksesta kärsivillä alueilla konflikteihin liittyvän sukupuolistuneen väkivallan lisääntymistä, seksuaalinen väkivalta mukaan luettuna, ja tuomitsee sen jyrkästi ulkosuhteissaan ja kaikissa kansainvälisten sopimusten ihmisoikeusmääräyksissä, o) edistää kohdennettujen sukupuolten tasa-arvoa koskevien toimien täytäntöönpanoa yhdistettynä sukupuolten tasa-arvon valtavirtaistamiseen ympäristö- ja ilmastonmuutospolitiikoissa; toteuttaa systemaattisia arviointeja sukupuolikohtaisista vaikutuksista eriteltyjen tietojen keruun pohjalta, jotta voidaan ymmärtää paremmin ilmastonmuutoksen ja luonnonkatastrofien sukupuolikohtaisia vaikutuksia ja varmistaa tasa-arvoasiantuntemus asiaankuuluvissa ilmastotoimissa ja -politiikoissa, myös Euroopan vihreän kehityksen ohjelman puitteissa; hyväksyy ja toteuttaa sukupuolitietoista budjetointia, käytäntöjä ja etenemissuunnitelmia, joilla varmistetaan riittävän rahoituksen osoittaminen sukupuolten tasa-arvon edistämiselle, p) tunnustaa sukupuolitietoisten ilmastotoimien ja oikeudenmukaisen siirtymän väliset yhteydet, jotta voidaan edistää kaikille avoimia mahdollisuuksia vihreässä taloudessa; varmistaa, että kaikissa vihreään siirtymään liittyvissä politiikkatoimissa otetaan huomioon sukupuolikohtaiset tarpeet ja että ne eivät vaikuta kielteisesti naisiin, tyttöihin ja ihmisiin, joihin kohdistuu intersektionaalista syrjintää, q) sitoutuu järjestämään sukupuolten tasa-arvoon keskittyvää koulutusta EU:n virkamiehille, erityisesti niille, jotka toimivat kehitys- ja ilmastopolitiikkojen parissa, r) kehittää ja vahvistaa naisten ja tyttöjen selviytymiskykyä ilmastonmuutoksen, ympäristön tilan heikkenemisen ja ympäristökatastrofien yhteydessä investoimalla sukupuolitietoisiin sosiaalipalveluihin ja terveydenhuolto- ja hoivajärjestelmiin ja takaa ihmisarvoiset työpaikat, s) kannattaa pyrkimyksiä lisätä naisten osallistumista työmarkkinoille ja parantaa tukea naisyrittäjyydelle ilmasto- ja ympäristöteknologian ja -tutkimuksen aloilla; kannustaa innovointiin näillä keskeisillä aloilla ja tukee samalla naisten taloudellista riippumattomuutta, t) kehottaa EU:ta ja jäsenvaltioita edistämään sitä, että naisille heidän kaikessa moninaisuudessaan on tarjolla uusia työllistymismahdollisuuksia vihreän siirtymän alalla, jotta varmistetaan, että vihreistä työpaikoista hyötyvät kaikki ja ne ovat kaikkien saatavilla; helpottaa ja lisää naisten tiedonsaantia ja pääsyä koulutukseen myös tieteen, teknologian ja talouden aloilla, jotta parannetaan heidän tietojaan, taitojaan ja mahdollisuuksiaan osallistua ympäristöpäätöksiin ja torjutaan sukupuolistereotypioita, u) antaa tunnustusta sille tosiseikalle, että alat, joilla suurin osa työvoimasta on naisia, ovat hiilineutraaleja (kuten hoiva-ala); hyödyntää tätä tosiseikkaa ja sen tarjoamia mahdollisuuksia sekä edistää näitä aloja keinona torjua ilmastonmuutosta ja oikeudenmukaista siirtymää, v) kehottaa jäsenvaltioita ja EU:ta panemaan täysimääräisesti täytäntöön GAP III -toimintasuunnitelman ja saavuttamaan ilmastonmuutosta ja ympäristöä koskevan painopistealan tavoitteet, w) suojelee naispuolisten ympäristöalan ihmisoikeuksien puolustajien oikeuksia, tarjoaa heille erityistä tukea ja varmistaa, että heihin kohdistuvat rikkomukset ja väärinkäytökset tutkitaan ja että syylliset saatetaan vastuuseen; varmistaa, että naisten oikeuksia puolustavia ruohonjuuritason järjestöjä tuetaan tarjoamalla riittävästi rahoitusta ja poistamalla rajoitukset, jotka haittaavat niiden toimintaa, x) korostaa tarvetta suojella ja edistää sellaisten ryhmien oikeuksia, joihin kohdistuu moniperusteista ja intersektionaalista syrjintää, kuten vammaiset naiset, mustat naiset ja värilliset naiset, siirtolaisnaiset ja etniseen vähemmistöön kuuluvat naiset, ikääntyneet naiset, maaseudun ja väestökadosta kärsivien alueiden naiset, yksinhuoltajaäidit ja hlbtiq-henkilöt; pyrkii edistämään moniperusteisen syrjinnän torjumista ja ottamaan intersektionaaliset analyysit huomioon kaikissa YK:n elimissä sekä EU:ssa ja sen jäsenvaltioissa;